Man, vrou in hospitaal ná mikrovliegtuig neerstortDie Mikrovliegtuig het by Rashoop buite Brits neergestort (Foto: Hartbeespoort Emergency Rescue Unit/Johan de Winnaar) ŉ Man en vrou van Brits in Noordwes sterk in ŉ hospitaal aan nadat hulle vroeër dié week in ŉ mikrovliegtuigongeluk betrokke was. Hugo Bieldt, ŉ Brits-inwoner en kranige mikrovliegtuig-vlieënier, sê die voorval het glo Vrydag net buite Brits plaasgevind. Volgens Bieldt het die vliegtuigenjin kort ná opstyging onklaar geraak. “Ek het vanuit my huis gehoor dat iets baie vreemd klink met die enjin van die vliegtuig en besluit om buite te gaan ondersoek instel,” vertel hy. “Die man, wat die vlieënier was, het maar oomblikke vroeër opgestyg en moes al baie hoër op in die lug gewees het as wat hy was, so ek het dadelik onraad vermoed. Dit was nie lank nie of die vliegtuig het agter die bome verdwyn en ek het ŉ harde slag gehoor.” Die Mikrovliegtuig het by Rashoop buite Brits neergestort (Foto: Hartbeespoort Emergency Rescue Unit/Johan de Winnaar) Met sy aankoms by die toneel waar die mikrovliegtuig neergeploeg het, was daar reeds ŉ groep mense wat die slagoffers te hulp gesnel het. Bieldt sê hy het die nooddienste onmiddellik ontbied. “ŉ Noodlanding is wel moontlik met ŉ mikrovliegtuig, maar jy het baie spoed nodig,” sê hy. “In hierdie geval het die linkerkant se agterwiel ŉ trein-kraglyn getref wat veroorsaak het dat die mikrovliegtuig begin tol en toe neergestort het.” Die vrou het na bewering ŉ sleutelbeen gebreek en die man het onder meer gebreekte ribbes en ŉ gebreekte pelvis opgedoen. Hulle is albei na die hospitaal gehaas en is tans buite gevaar. Lugvaartowerhede het reeds ŉ ondersoek van stapel gestuur om vas te stel waarom die mikrovliegtuig se enjin onklaar geraak het. Op sosiale media het baie mense die man en vrou as onderwysers van ŉ plaaslike skool in Brits uitgeken. Maroela Media kon nog nie dié inligting bevestig nie. Hartbeespoort Emergency Rescue Unit het die voorval bevestig.